Forslag til RÅDETS FORORDNING om ændring af forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)

(forelagt af Kommissionen)

BEGRUNDELSE

Ifølge tiltrædelsesakten skal de nye medlemsstater opfylde fællesskabsnormerne. Foranstaltningerne med henblik herpå finansieres af EUGFL, Garantisektionen, og tager sigte på at de nye medlemsstater skal tilpasse sig fællesskabsnormerne inden for miljø, folke-, dyre- og plantesundhed, dyrevelfærd og arbejdssikkerhed, indtil de finder fuld anvendelse.

Formålet er at støtte landbrugerne ved tilpasningen til normerne i overgangsperioden ved at yde dem et tilskud til udgifterne dertil.

Foranstaltningerne med henblik på opfyldelsen af normerne blev vedtaget i forbindelse med reformen af den fælles landbrugspolitik for at hjælpe landbrugerne ved tilpasningen til de driftsomkostninger, der er resultatet de fællesskabsnormer, der blev indført for nylig.

Ved Kommissionens forslag om tiltrædelsesaktens tilpasning til reformen af den fælles landbrugspolitik, der blev oversendt til Rådet og Europa-Parlamentet den 29. oktober 2003, foreslås det, at foranstaltningerne om opfyldelse af fællesskabsnormerne ophæves for at undgå overlapninger, samtidig med at de muligheder opretholdes, der tilbydes de nye medlemsstater ifølge den nye foranstaltning om opfyldelsen af normer.

Flere nye medlemsstater har imidlertid afsat betydelige beløb af deres tilskud til udviklingen af landdistrikter under EUGFL, Garantisektionen, til dækning af deres investeringer på bedrifterne i tilpasningen til fællesskabsnormerne inden for miljøet, og de har således ikke taget højde for denne udgift over tilskuddet fra EUGFL, Udviklingssektionen. På grund af at drøftelserne om anvendelsen af strukturfondsmidlerne er stærkt fremskredet, synes det i øjeblikket ikke muligt at forhøje midlerne hertil for at finansiere opfyldelsen af normerne. EU har imidlertid lagt stor vægt på, at opfyldelsen af Fællesskabets normer fremskyndes, især inden for miljøet.

Der bør derfor vedtages en yderligere undtagelse fra Rådets forordning (EF) nr. 1257/1999 for at de nye medlemsstater på bestemte betingelser kan tage investeringsomkostningerne i betragtning, når de bestemmer størrelsen af den årlige støtte i forbindelse med opfyldelsen af fællesskabsnormer.

Denne midlertidige undtagelse begrænses til programmeringsperioden 2004-2006.

Den foreslåede foranstaltning medfører ikke yderligere udgifter for fællesskabsbudgettet. Dens formål er iværksættelsen af bestemmelserne om opfyldelsen af normer i de nye medlemsstater. Den finansieres inden for de rammebevillinger for 2004-2006, der blev vedtaget for de nye medlemsstater.

2003/0312 (CNS)

Forslag til RÅDETS FORORDNING om ændring af forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)

RÅDET FOR DET EUROPÆISKE FÆLLESSKAB HAR -

under henvisning til traktaten om oprettelse af Det Europæiske Fællesskab, særlige artikel 36 og 37,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Europæiske Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

(1) Ved kapitel V a i Rådets forordning (EF) nr. 1257/1999 [1] indføres en støtteforanstaltning for at hjælpe de landbrugere, der opfylder de for nylig indførte bindende normer.

[1] EFT L 160 af 26.6.1999, s. 80. Forordning, senest ændret ved afgørelse ..... af ... om tilpasning af akten om Den tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse (EFT L ... af ..., s. ...).

(2) Efter tiltrædelsen skal landbrugerne i Den tjekkiske Republik, Estland, Cypern, Letland, Litauen, Ungarn, Malta, Polen, Slovenien og Slovakiet allerede fra tiltrædelsen eller senere opfylde talrige nye normer på grundlag af fællesskabslovgivningen. Det er nødvendigt at indføre en støtte til dækning af i det mindste en del af de investeringsudgifter, der kræves for at opfylde de pågældende normer. Der må derfor fastsættes særlige undtagelsesbestemmelser til iværksættelsen af foranstaltningen om opfyldelsen af normer i de nye medlemsstater.

(3) Forordning (EF) nr. 1257/1999 bør derfor ændres -

UDSTEDT FØLGENDE FORORDNING:

Artikel 1

Følgende stk. 2 b indsættes i artikel 33 h i forordning (EF) nr. 1257/1999:

"2b. Som undtagelse fra artikel 21 a, 21 b og 21 c kan udgifterne til de investeringer, der er nødvendige for at opfylde de normer, der blev fastsat af Fællesskabet før tiltrædelsen og som er bindende for landbrugerne fra denne dato eller senere, tages i betragtning ved bestemmelsen af størrelsen af den årlige støtte. Denne mulighed begrænses til de første to år af støtteperioden og til de årlige støttelofter pr. bedrift, der er fastsat i bilag I. I denne investeringsperiode anvendes den gradvise aftrapning, der er fastsat i artikel 21 c, ikke. Det indkomsttab og de yderligere udgifter, der opstår som følge af opfyldelsen af normerne, kan først tages i betragtning efter investeringsperioden.

De investeringer, der støttes ifølge stk. 1, er ikke støtteberettigede ifølge kapitel I."

Artikel 2

Denne forordning træder i kraft den 1. maj 2004, med forbehold af at akten vedrørende Den tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse træder i kraft.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand